Dansk Folkeparti støtter ikke længere skattelettelser i denne valgperiode. Pengene skal bruges på velfærd i stedet, mener partiet.

Dansk Folkeparti vil ikke længere være med til at sænke skatten. I hvert fald ikke i denne valgperiode, som kan løbe frem til 2019. Det fastslår partiformand Kristian Thulesen Dahl.

Det er en betænkelighed som Dansk Folkeparti har luftet tidligere, som nu ligner en endelig afvisning af et blåt flertal bag skattelettelser. Det er de stigende udgifter til flygtninge, der gør at Dansk Folkeparti mener, at der simpelthen ikke er penge til skattelettelser.

- Vi vil ikke være med i en skatteaftale om at sænke skatterne, når ikke der er penge til det, siger Kristian Thulesen Dahl til DR.

Han mener, at pengene i stedet skal bruges til velfærd fremfor skattelettelser.

- I det omfang, at der bliver penge til overs, skal de bruges på at styrke velfærden, altså vores sundhedssektor og ældrepleje, siger Kristian Thulesen Dahl til DR.